**Maunulan yhteiskoulu ja Helsingin matematiikkalukio** on Helsingin Maunulassa sijaitseva yksityinen oppilaitos, jossa toimii perusopetuksen luokat 7.–9. yleislukio sekä matematiikan erikoislukio. Yhteensä koulussa on noin 800 oppilasta, joista noin puolet on peruskoululaisia. Koulussa on oma keittiö, joka valmistaa kouluruuan. Koulu on perustettu Viipurissa 1913, ja sen omistaa Viipurin Reaalikoulu Oy. Rehtorina toimii Maija Vanhanen.

Maunulan yhteiskoulu ja Helsingin matematiikkalukio on valittu Suomen ensimmäiseksi koulukinokouluksi. Koulukinotoiminta mahdollistaa monipuolisen elokuva- ja mediakasvatuksen osana opintoja.

Peruskoulu
----------

Perusopetuksen osalta koulu toimii osana Helsingin kaupungin kouluverkkoa. Luokilla 7.–9. on mahdollisuus painotettuun opetukseen matematiikassa ja liikunnassa sekä englanninkieliseen opetukseen. Englanninkieliset luokat ovat jatkumoa Maunulan ala-asteen englanninkielisille luokille, ja muut oppilaat painotetulle opetukselle valitaan valintakokeella. Koulukohtaisessa painotuksessa, kuvataiteessa, ei ole valintakoetta.

Peruskoulussa toimii myös koulun oma kuoro ja orkesteri sekä muita maksuttomia kerhoja.

Yleislukio ja Helsingin matematiikkalukio
-----------------------------------------

Lukiossa on kaksi linjaa: valtakunnallista lukion opetussuunnitelmaa toteuttava yleislukio ja matematiikan opetuksen erikoislukio. Molempiin linjoihin haetaan yhteishaun kautta. Lukion yleislinjalle opiskelijat valitaan peruskoulun päättötodistuksen lukuaineiden keskiarvon perusteella.

Matematiikkalukiolla on Suomen laajin matematiikan opintotarjonta ja vahva yhteishenki. Lukio on menestynyt erittäin hyvin tieteellisissä kilpailuissa ja ylioppilaskokeissa. Matematiikkalukion opiskelijat valitaan pääsykokeen ja peruskoulun päättötodistuksen lukuaineiden keskiarvon yhteispistemäärän perusteella.

Lukiolla on valtakunnallinen matematiikan opetuksen kehittämistehtävä, "Harppi", vuosille 2018–2025. Kehittämistehtävän on myöntänyt opetus- ja kulttuuriministeriö. Hankkeen puitteessa on muun muassa järjestetty tiedetapahtumia nuorille ja opettajille sekä opettajien täydennyskoulutusta, laadittu opetusmateriaalia ylöspäin eriyttävään matematiikan opetukseen ja luotu luma-aineisiin yhteistyöverkosto yhdessä Otaniemen lukion kanssa.

Historia
--------

Pääsyrajat 2000–2023| Vuosi | Yleislinja(KA-raja) | Matematiikkalinja(Pisteraja, max 15 pistettä) |
| --- | --- | --- |
| 2000–2001 | Muuttumaton 7,6 | Muuttumaton 9,9 |
| 2001–2002 | Muuttumaton 7,6 | Nousua 10,2 |
| 2002–2003 | Muuttumaton 7,6 | Nousua 10,5 |
| 2003–2004 | Laskua 7,5 | Laskua 10,4 |
| 2004–2005 | Muuttumaton 7,5 | Laskua 9,84 |
| 2005–2006 | Laskua 7,4 | Nousua 9,98 |
| 2006–2007 | Nousua 7,51 | Nousua 11,13 |
| 2007–2008 | Laskua 7,5 | Laskua 10,21 |
| 2008–2009 | Laskua 7,3 | Nousua 11,2 |
| 2009–2010 | Nousua 7,58 | Laskua 9,79 |
| 2010–2011 | Laskua 7,33 | Nousua 10 |
| 2011–2012 | Nousua 7,58 | Nousua 10,08 |
| 2012–2013 | Nousua 7,67 | Nousua 10,09 |
| 2013–2014 | Laskua 7,58 | Nousua 11,47 |
| 2014–2015 | Nousua 7,83 | Nousua 11,96 |
| 2015–2016 | Muuttumaton 7,83 | Nousua 12,05 |
| 2016–2017 | Nousua 8,00 | Laskua 11,48 |
| 2017–2018 | Nousua 8,08 | Nousua 11,60 |
| 2018–2019 | Muuttumaton 8,08 | Nousua 11,70 |
| 2019–2020 | Nousua 8,25 | Nousua 11,90 |
| 2020–2021 | Laskua 8,08 | Muuttumaton 8,73 |
| 2021–2022 | Muuttumaton 8,08 | Muuttumaton 11,54 |
| 2022–2023 | Laskua 8 | Nousua 12,10 |
| 2023–2024 | Muuttumaton 8,00 | Laskua 10,22 |

Koulu perustettiin Viipurissa vuonna 1913 **Viipurin Realikoulu** -nimisenä poikakouluna. Opetusohjelmassa painotettiin alkuun käsitöitä ja oppilaille tarjottiin opetusta kirjansitomossa ja puusepänpajassa. Koulu toimi vuodesta 1919 Viipurin Hovioikeudenkatu 1:ssä entisen venäläisen kansakoulun tiloissa. Vain kaksi vuotta aiemmin perustettu Karjalan maanviljelyslyseo yhdistettiin realikouluun vuonna 1919, ja seuraavana vuonna koulun yhteyteen perustettiin myös kauppalyseo, sillä koulunjohtaja Yrjö Rosendal oli tyytymätön Viipurin kaupalliseen opetukseen. Koulun nimenä oli siten vuosina 1920–1940 **Viipurin Realikoulu, Maanviljelys- ja Kauppalyseo**.

Talvisodan aikana koulu muutti evakkoon Helsinkiin, jonne se jäi pysyvästi. Se muuttui vuonna 1941 yhteiskouluksi. Helsingissä koulu toimi vuosina 1940–1944 vapaaopisto Kalliolan tiloissa nykyisessä Kalliolanrinteessä nimellä **Vaasanrinteen yksityislyseo**. Rakennuksen tuhouduttua Helsingin suurpommituksissa koulu jatkoi toimintaansa Helsingin toisen lyseon entisissä tiloissa Helsinginkatu 1:ssä vuoteen 1958 saakka.

Oppilasmäärien kasvaessa oman koulurakennuksen hankkiminen tuli kysymykseen.*lähde?* Koulun toiminta siirrettiin asteittain Maunulaan, jossa se alkoi vuonna 1955 toimia ensin Pakilan kansakoulun ja sitten Maunulan kansakoulun vanhoissa tiloissa. Oman koulurakennuksen valmistuttua vuonna 1959 koulu muutti kokonaan sinne ja sai nimekseen Maunulan yhteiskoulu. Se oli 1960-luvulla Suomen suurimpia oppikouluja, kun oppilasmäärä oli lähes 1 400. Maunulan yhteiskoulu oli harvoja peruskoulu-uudistuksen jälkeen yksityisenä säilyneitä kouluja. Sen yhteyteen perustettiin vuonna 1995 opetusministeriön erikoisluvalla matematiikkalukio matematiikkaan painottuneena erityislukiona, minkä seurauksena koulun nimi muutettiin vuonna 1999 nykyiseen muotoonsa.

Tasavallan presidentti Tarja Halonen myönsi koulun rehtorina vuodesta 1992 toimineelle Jouko Jauhiaiselle kouluneuvoksen arvonimen 15. kesäkuuta 2007.

Vuosina 2009-2019 koulun rehtorina toimi Carita Jalasto. Vuodesta 2019 rehtorina on toiminut Maija Vanhanen.

Koulun oppilasmäärä (20.9.2007)*lähde?* oli 765, josta 378 peruskoululaisia sekä 387 lukiolaisia ja heistä 104 matematiikkalukiolaisia.

Lähteet
-------

### Huomioita

1. ↑  Vuonna 2020 matematiikkalinjan opiskelijavalinta tehtiin poikkeuksellisesti keskiarvolla pääsykokeen peruuntuessa koronaviruspandemian johdosta.

### Viitteet

1. 1 2 3  Yhteystiedot *Maunulan yhteiskoulu ja Helsingin matematiikkalukio (mayk.fi)*. Viitattu 29.5.2020.
2. ↑  Perusopetuksen oppilaitokset (xlsb) (tieto löytyy klikkaamalla opetuksen järjestäjää *Viipurin reaalikoulu oy*) Opetushallinnon tilastopalvelu Vipunen, vipunen.fi. Viitattu 16.11.2022.
3. ↑  Lukiokoulutuksen opiskelijat (xlsb) (tieto löytyy klikkaamalla opetuksen järjestäjää *Viipurin Reaalikoulu Oy*) Opetushallinnon tilastopalvelu Vipunen, vipunen.fi. Viitattu 16.11.2022.
4. 1 2 3  Tietoa meistä *Maunulan yhteiskoulu ja Helsingin matematiikkalukio*. Viitattu 21.2.2023.
5. ↑  Tietoa meistä *Maunulan yhteiskoulu ja Helsingin matematiikkalukio (mayk.fi)*. Viitattu 13.3.2019.
6. ↑  Koulukino.fi *koulukino.fi*.  20.06.2022.
7. ↑  Matematiikan opetuksen kehittämistehtävä Harppi *Maunulan yhteiskoulu ja Helsingin matematiikkalukio*. Viitattu 21.2.2023.
8. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48  Helsingin lukioiden sisäänpääsyrajat (Vuosien 2000–2022 tiedot on laskentataulukosta. Vuoden 2023 tiedot on Vipunen-palvelusta.) Helsingin kaupunki. Viitattu 13.8.2023.
9. 1 2  Jouko Jauhiainen: *100 vuotta koulun aikaa*. Mediapinta, 2013.
10. 1 2 3 4  Viipurin Realikoulu 1914-1920; Viipurin Realikoulu, Maanviljelys- ja Kauppalyseo 1920-1940; Vaasanrinteen yksityislyseo (Helsinki) 1940-1958; Maunulan yhteiskoulu (Helsinki) 1959-1999; Maunulan yhteiskoulu ja Helsingin matematiikkalukio 1999- Suomen yksityisten oppikoulujen digitaalinen matrikkeli.
11. ↑  Myönnetyt arvonimet 1993 – 24.5.2013  2013. Ilkka-sanomalehti. Viitattu 6.12.2017.

Aiheesta muualla
----------------

* Kotisivut